

Republika Hrvatska

Županijski sud u Slavonskom Brodu

Slavonski Brod, Tome Skalice 2

Ured predsjednika suda

Poslovni broj: 7 Su-404/2024-33

Slavonski Brod, 9. prosinca 2024.

Na temelju članka 31. stavka 1. Zakona o sudovima ("Narodne novine" broj 28/13, 33/15, 82/15, 82/16, 67/18, 126/19, 130/20, 21/22, 60/22, 16/23, 155/23 i 36/24, dalje u tekstu: ZS) i članka 52. stavka 1. Zakona o državnim službenicima ("Narodne novine" broj 155/23, dalje u tekstu: ZDS), u predmetu prijma službenika u državnu službu na neodređeno vrijeme, predsjednica Županijskog suda u Slavonskom Brodu, Dubravka Šimić, donosi

RJEŠENJE

o prijmu u državnu službu na neodređeno vrijeme

I. Antonija Alešković Nikić, sa završenom srednjom stručnom spremom, komercijalist, ekonomska škola, Požega, s položenim državnim stručnim ispitom, prima se u državnu službu u Županijski sud u Slavonskom Brodu na neodređeno vrijeme, na radno mjesto zapisničar u tijelima sudbene vlasti, radno mjesto III. vrste, utvrđeno pod rednim brojem 22. Pravilnika o unutarnjem redu Županijskog suda u Slavonskom Brodu.

II. Imenovana se prima u državnu službu na neodređeno vrijeme, uz obvezni probni rad u trajanju od 3 (tri) mjeseca.

III. Po izvršnosti ovoga rješenja, dan početka rada i druga prava i obveze imenovane bit će uređeni rješenjem o rasporedu na radno mjesto.

Obrazloženje

1. Županijski sud u Slavonskom Brodu raspisao je, uz odobrenje Ministarstva pravosuđa, uprave i digitalne transformacije, KLASA: 119-03/24-04/30, URBROJ: 514-08-03-04/03-24-16 od 9. listopada 2024., javni natječaj za prijam službenika na neodređeno vrijeme, na radno mjesto zapisničar u tijelima sudbene vlasti (radno mjesto III. vrste).

2. Javni natječaj je objavljen u Narodnim novinama broj 121/24, na web stranici Ministarstva pravosuđa, uprave i digitalne transformacije, web stranici Županijskog suda u Slavonskom Brodu i Hrvatskog ureda za zapošljavanje, Područni ured Požega.

3. Predsjednica Županijskog suda u Slavonskom Brodu, Dubravka Šimić, na temelju članka 161. stavka 1. ZDS imenovala je Komisiju za provedbu javnog natječaja (dalje u tekstu: Komisija).

4. Iz dostavljenog Izvješća i zapisnika o radu Komisije proizlazi da je zaprimljeno ukupno 12 prijava, od kojih su sve pravodobne, a 6 podnositelja prijave nisu ispunjavali formalne uvjete iz javnog natječaja. Svih 6 podnositelja koji zadovoljavaju formalne uvjete iz javnog natječaja, pristupili su testiranju.

4.1. Provjera znanja, sposobnosti i vještina kandidatkinja te rezultata u dosadašnjem radu utvrđeni su putem testiranja kandidatkinja i razgovora (intervjua) Komisije s kandidatima koji je proveden 13. studenog 2024.

4.2. Testiranje je provedeno u dvije faze.

4.3. Prva faza testiranja sastojala se od provjere znanja, sposobnosti i vještina bitnih za obavljanje poslova radnog mjesta, pa je u prvoj fazi testiranja, putem testa, provjereno znanje kandidata iz pravnih izvora i to: Sudski poslovnik, Zakon o sudskim pristojbama, Uredba o tarifi sudskih pristojbi i Pravilnik o radu u sustavu e-Spis. Kandidatkinje su za rješavanje testa na raspolaganju imale 30 minuta, te su na testu mogle ostvariti od 0 do 10 bodova.

4.4. Druga faza testiranja sastojala se od provjere znanja rada na računalu i poznavanje daktilografije (pisanje po diktatu i prijepis – utvrđivanje brzine i točnosti) u trajanju od 30 minuta i u ovoj fazi testiranja kandidatkinje su mogle ostvariti od 0 do 10 bodova.

5.1. Prema Uredbi o raspisivanju i provedbi javnog natječaja i internog oglasa u državnoj službi ("Narodne novine" broj 78/17 i 89/19) smatra se da je kandidat zadovoljio na provedenoj provjeri znanja, sposobnosti i vještina, ako je za svaki dio provedene provjere dobio najmanje 5 bodova. Kandidat koji ne zadovolji na provedenoj provjeri, odnosno dijelu provedene provjere, ne može sudjelovati u daljnjem postupku.

5.2. Testiranju iz provjere znanja o poslovanju sudova pristupilo je 5 kandidatkinja, te su ostvarile sljedeći broj bodova: Antonija Alešković Nikić = 8 bodova, J. J. = 10 bodova, M. J. = 8 bodova, K. M. = 9 bodova i T. B. = 4 boda. S obzirom da je kandidatkinja T. B. u prvoj fazi testiranja ostvarila 4 boda, nije zadovoljila na navedenoj provjeri i time nije stekla formalno pravo sudjelovati u drugoj fazi testiranja.

5.3. U drugoj fazi testiranja (provjera znanja rada na računalu i poznavanje daktilografije – diktat i prijepis) kandidatkinje su ostvarile sljedeći broj bodova: Antonija Alešković Nikić = 7,5 bodova, J. J. = 9 bodova, M. J. = 6,5 bodova i K. M. = 6,25 bodova i time su stekle formalno pravo na sudjelovanje u nastavku postupka, te su upućene na razgovor (intervju) s Komisijom.

5.4. Komisija je u razgovoru (intervjuu) s kandidatkinjama utvrđivala znanja, sposobnosti i vještine kandidata, njihove interese i profesionalne ciljeve te motivaciju za rad u državnoj službi, kao i rezultate ostvarene u njihovom dosadašnjem radu. Na razgovoru (intervjuu) kandidatkinje su mogle ostvariti ukupno od 0 do 10 bodova. Kandidatkinje koje su pozvane na razgovor (intervju), ostvarile su sljedeći broj bodova: Antonija Alešković Nikić = 10 bodova, J. J. = 5,93 boda, M. J. = 8,13 boda i K. M. = 6,46 bodova.

5.5. Nakon provedenog razgovora (intervjua), Komisija je utvrdila rang - listu kandidata prema ukupnom broju bodova ostvarenih na testiranju i intervjuu, i to kako slijedi: Antonija Alešković Nikić = 25,5 bodova, J. J. = 24,93 boda, M. J. = 22,63 boda i K. = 21,71 bod, te je predsjednici suda dostavila Izvješće o provedenom postupku, uz koje je priložena rang - lista kandidata.

6. Izabrana kandidatkinja Antonija Alešković Nikić je u prvoj fazi testiranja iz provjere znanja o poslovanju sudova ostvarila 8 bodova. U drugoj fazi testiranja navedena kandidatkinja je ostvarila 7,5 bodova. Komisija je u razgovoru (intervjuu) s kandidatkinjom utvrdila izrazito visok interes i stupanj profesionalne motivacije, znanja, sposobnosti i vještina te odgovornosti za rad na radnom mjestu zapisničar u tijelima sudbene vlasti, a u obzir je uzela i stečeno radno iskustvo kandidatkinje u struci, te je u skladu s navedenim kriterijima na razgovoru (intervjuu) kandidatkinji dodijelila 10 bodova, čime je kandidatkinja na testiranju i razgovoru (intervjuu) ostvarila ukupno 25,5 bodova (8+7,5+10).

7. Prema članku 72. stavku 1. ZDS izbor kandidata u postupku javnog natječaja obavlja se između kandidata koji su postigli najbolje rezultate na provedenom testiranju i intervjuu.

8. Prije donošenja ovog rješenja izabrana kandidatkinja je pozvana da u roku od 8 dana dostavi uvjerenje suda da se protiv nje ne vodi kazneni postupak, uvjerenje o zdravstvenoj sposobnosti za obavljanje poslova radnog mjesta zapisničar u tijelima sudbene vlasti i izvornike drugih dokaza o ispunjavanju formalnih uvjeta iz javnog natječaja. Izabrana kandidatkinja je tom prilikom upozorena da se nedostavljanje traženih isprava smatra odustankom od prijma u državnu službu.

8.1. Izabrana kandidatkinja je u ostavljenom roku dostavila uvjerenje da se protiv nje ne vodi kazneni postupak, uvjerenje o zdravstvenoj sposobnosti za obavljanje poslova radnog mjesta zapisničar u tijelima sudbene vlasti i izvornik svjedodžbe o završenoj srednjoj stručnoj spremi, komercijalist, Ekonomska škola, Požega.

9. Izabrana kandidatkinja ispunjava sve uvjete iz članka 52. ZDS, tj. ima odgovarajući stupanj obrazovanja, odgovarajuće stručno znanje i radno iskustvo, zdravstvenu sposobnost za obavljanje poslova radnog mjesta na koje se prima i hrvatsko državljanstvo. Podneskom od 6. prosinca 2024. Ministarstvo pravosuđa, uprave i digitalne transformacije ovom sudu dostavilo je dokaz da izabrana kandidatkinja nije osuđivana.

10. Na temelju članka 78. stavka 1. ZDS odlučeno je kao u točki II. izreke rješenja, a na temelju članka 77. ZDS odlučeno je kao u točki III. izreke rješenja.

11. Na dan početka rada u državnom tijelu državni službenik dužan je dati pisanu izjavu kojom se potvrđuje da se ne nalazi u sukobu interesa u smislu članaka 34. – 37. ZDS.

12. Ovo rješenje se na temelju članka 76. stavka. 2. ZDS dostavlja javnom objavom na mrežnoj stranici Ministarstva pravosuđa, uprave i digitalne transformacije, a dostava svim kandidatima smatra se obavljenom istekom osmoga dana od dana javne objave.

Predsjednica suda

Dubravka Šimić

Uputa o pravnom lijeku: Protiv ovoga rješenja može se izjaviti žalba Odboru za državnu službu u roku od 15 dana od dana dostave rješenja. Žalba se Odboru za državnu službu podnosi putem Županijskog suda u Slavonskom Brodu. Žalba ne odgađa izvršenje rješenja.

Dostaviti:

1. Kandidatima - putem javne objave na mrežnoj stranici Ministarstva pravosuđa, uprave i digitalne transformacije

2. Ministarstvu pravosuđa, uprave i digitalne transformacije, po izvršnosti

3. Odsjek materijalno-financijskih poslova

4. Osobni očevidnik